**To nye bildebøker fra to gjenreisingsbyar**

**Byen bygges med bilder og ord**

NAMDALSAVISA  
04.12.2014  
  
Forfatter: EIVIND KVAM E-post: eivind.kvam@namdalsavisa.no

Hus etter hus kommer opp. Bydel etter bydel utvikles og får sitt særpreg. Alt dokumenteres i Martin Hågensens nye bok om Namsos.

NAMSOS: I fjor utga Hågensen ei fotohistorisk bok som omhandlet byens utvikling fra 1845 til 1910. Denne gangen hopper han til perioden fra 1945 til 1965.   
  
Det er en historisk skatt bypatrioten gir oss innblikk i. Fra fotografens rike bildearkiv dokumenteres gjenoppbygginga fra et utbombet sentrum med bare noen få bygg på plass, til et regulert bysentrum slik vi kjenner det i dag.   
  
Gode oversiktsbilder   
  
Boka vier også mye plass til oppbygging og utvikling av bydelene rundt sentrum. Gode oversiktsbilder gjør at de fleste av oss kan nikke gjenkjennede til det vi ser - samtidig som vi kan utbryte - Jøss, hvor ting har forandret seg!   
  
I korte tekster trekker samtidig Martin Hågensen fram sine betraktninger om bosetting, utvikling og dagligliv i de ulike delene av byen. Historiske tidsbilder som i dag delvis kan framstå som kuriøse, men det var slik det var for 60-70 år siden.   
  
  
Dagliglivet og begivenheter   
  
Boka er også rik på bilder som viser hendelser fra både dagliglivet og fra større begivenheter - sommer som vinter. Det dokumenteres med all tydelighet at både barn, ungdom og voksne brukte tida til andre gjøremål enn det vi gjør i dag. Folk møtte opp i stort antall der det foregikk noe!  
  
Martin Hågensen fortjener skryt for at han gjør det mulig for oss alle å ta del i bildeskatten han disponerer. Vi vet at det kommer flere bøker fra hans side. Bare når det gjelder perioden denne boka omhandler - 1945 til 1965 - har han bilder og stoff til enda ei bok.   
  
Vi ser fram til flere bøker fra Hågensens side, men da anbefales det at det legges mer vekt på korrekturlesing enn hva som har vært tilfelle i denne utgivelsen.   
  
Det har åpenbart gått litt for fort i svingene i innspurten.

**STEINKJERBILDER FRA 1940 - 1980**

STEINKJER-AVISA  
24.10.2014  
  
Forfatter: JAN ERIK MOE

STEINKJER: For to år siden ga de ut billedboka "Hilsen fra Steinkjer " med postkort fra 1900- 1940. Nå er oppfølgeren klar, og dette er blitt en skikkelig minnebok for etterkrigsgenerasjonene.

Det er Erling Koldaas og Lars Lilleby Macedo som nå er ute med sin andre bok med billedinnhold hentet fra postkort. Den første boka var spekket med bilder fra 1900 til 1940, og den nye viser Steinkjers utvikling fra 1940 til 1980. Med andre ord fra en by i ruiner til av landets mest moderne byer da 1980-tallet banket på døren. Boken er delt opp i 4 kapitler, ett for hvert 10-år fram til 1980.   
  
- Vi fikk masse spørsmål om når neste bok kommer etter at den første kom på markedet, så det er tydelig at etterkrigstidens utvikling av Steinkjer er populært lese- og billedstoff, forteller Erling Koldaas.   
  
Det finnes et utall postkort fra Steinkjer i etterkrigstiden og fram til i dag, men denne gang har forfatterne nøyd seg med å gå fram til 1980. Postkortene er nøye utvalgt, og viser samtlige deler av byen som ligger under åsers runding. Og det er ikke bare bygninger og parker som er med, men også mennesker. Og de fleste ansikter som er mulig å gjenkjenne, har fått et navn.   
  
Blar man gjennom boka kronologisk kan man se at byen reiser seg fra støvet og opp til den byen vi kjenner igjen fra slutten av 1970-tallet. En del av postkortene har vi sett tidligere, men det er mange som er nye for oss, og som dermed gir ekstra kunnskap om byen som i Statens Filmavis ble kalt "en av Norges mest moderne og vakreste byer" tidlig på 1950-tallet.   
  
"Hilsen fra Steinkjer 1940-1980" er gitt ut på Embla forlag og trykket i 1.500 eksemplarer.   
  
Den presenteres under Foreningen Gamle Steinkjers høstmøte tirsdag kveld.

*Bildetekst:*  
- PANORAMA OVER DELER AV NORDSIA: Slik var det på Nordsia i 1970. Legg merke til naustene som lå der Bystranda er i dag.